《幽蓟行》
宋代·张方平

昔者帝尧光宅本都冀，幽朔乃为寰内地。舜肇十有二州此其一，禹服周藩有年祀。

崆峒之英其人武，气含阴杀乐钲鼓。秦汉发吏守边亭，世与其民捍中土。

召伯功勤黑社传，昭王意气金台古。我兴北望涕交颐，念汝幽蓟之奇士兮。

今为勋华光耀照四海，忍遂反衽偷生为。吾民孰不愿左袒，汝其共取燕支归。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。